४. योद्धा रावण किछो उत्तर नहि दैछ। तखन जटायु क्रोध कयकेँ दौड़लथि। ओ रावण केँ केस पकड़ि रथ सँ नीचाँ उतारि लैत छथि। रावण पृथ्वी पर खसि पड़ल। जटायु सीताजी केँ एक दिश बैसाकय फेर घुमलाह आ अपन चोंच सँ मारि-मारिकय रावणक शरीर केँ विदीर्ण कय देलनि। एहि कारण एक घड़ी लेल रावण केँ मूर्च्छा तक आबि गेलैक। तखन खिसियायल रावण क्रोधयुक्त होइत अत्यन्त भयानक कटार निकाललक आर ओ जटायुक पांखि काटि देलक।
 ५. पक्षी (जटायु) श्री रामजीक अद्भुत लीला केर स्मरण कयकेँ पृथ्वी पर खसि पड़लाह। सीताजी केँ फेरो रथ पर चढ़ाकय रावण बड़ा तेजी सँ चलि देलक। ओकरा भय कम नहि रहैक। सीताजी आकाश मे विलाप करैत जा रहल छथि, मानू व्याधाक वश मे पड़ल (जाल मे फँसल) कोनो भयभीत हिरनी होइथ!
 ६. पर्वत पर बैसल बानर सब केँ देखिकय सीताजी हरिनाम लैत निशानी (वस्त्र, आभूषणादि) खसा देलीह। एहि तरहें रावण सीताजी केँ लय गेल आ हुनका अशोक वन मे जाकय राखि देलक। सीताजी केँ बहुतो तरहें भय आर प्रीति देखाकय जखन दुष्ट हारि गेल तखन ओ यत्न करबा (सब व्यवस्था ठीक करा) अशोक वृक्ष केर नीचा राखि देलक।
 हरिः हरः! ! 